La consellera d’Obres Públiques explica, a petició dels veïns de Burjassot, l’adjudicació de l’obra de soterrament de les vies en l’Empalme
2025-07-24

La consellera d’Habitatge, Obres Públiques i Vertebració del Territori, María José Salvador, al costat de l’alcalde de Burjassot, Rafa García, i el director general d’Obres Públiques, Carlos Domingo, han mantingut una reunió informativa amb la Federació d’Associacions de Veïns, a petició d’aquesta última, per a explicar la situació administrativa en la qual es troba el projecte de les obres de soterrament de les vies d’FGV en l’estació de l’Empalme de Burjassot, adjudicat recentment per aquesta administració autonòmica a l’empresa UTE Vías i Construcciones-Grupo Bertolín.

En paraules del president de la Federació de Veïns, Arsenio Moraga, “hem realitzat aquesta sol·licitud de reunió informativa ja que considerem que les veïnes i els veïns de Burjassot i del barri de l’Empalme havien de conéixer de primera mà el que significa aquesta adjudicació i que ens explicaren quina era la situació actual. Estem doncs agraïts al fet que s’haja atés aquesta petició i que hagen vingut a Burjassot tant la consellera com el director general per a donar-nos les explicacions pertinents al costat de l’alcalde”.

“Entenem que una vegada adjudicada l’obra, ja és un procés imparable, després de molts anys de lluita i de treball per part del conjunt veïnal de Burjassot, per fi, sabem, després de les explicacions que ens han facilitat, que aquest projecte no té marxa arrere, ja que el tràmit administratiu segueix el seu curs, cosa que ens dona més tranquil·litat”, apunta Moraga.

Per a l’alcalde de Burjassot “ha sigut una reunió informativa per a donar explicacions a la Federació, entenem que s’ha deixat clar quin és el tràmit i en quina situació està tot i vull agrair la presència de la consellera i del director general davant els nostres veïns per a informar-los. La seua explicació ha sigut claríssima i han ratificat la notícia publicada la setmana passada en la qual s’informava de l’adjudicació de l’obra, dels terminis que queden, que són tres mesos de redacció de projecte i després ja una vegada verificat tot, inici d’obra, i una finalització en, si pot ser, menys de 18 mesos”.

Cal recordar que el mes de novembre passat la consellera d’Habitatge, Obres Públiques i Vertebració del Territori, María José Salvador, informava l’alcalde de Burjassot, Rafa Garcia, sobre l’inici de la licitació d’aquest projecte que augmentarà la seguretat i millorarà l’entorn en urbanitzar els terrenys alliberats amb l’aixecament de les vies.

L’actuació programada per la Generalitat consisteix, fonamentalment, en la connexió ferroviària de l’estació d’Empalme amb el soterrament existent i d’aquest amb la via en sentit Bétera, així com la finalització de la urbanització de superfície sobre les vies soterrades, que permetrà donar continuïtat a l’Avinguda Burjassot de València cap al nucli urbà de la localitat a través del carrer València, mitjançant la retirada de la via, que quedarà fora de servei.

Actualment, a l’eixida de l’estació d’FGV d’Empalme a Burjassot, cap a Bétera, existeix des d’abril de 2011, un tram de via que inclou un túnel de 288 metres, amb les seues rampes d’accés, amb les corresponents instal·lacions d’electrificació, senyalització i seguretat ferroviària, però no es troba en servei ja que faltava executar les connexions ferroviàries del costat Empalme i del costat Bétera.

A més, la infraestructura i superestructura ferroviària es completarà amb les instal·lacions d’electrificació, senyalització i seguretat ferroviària, així com la instal·lació del sistema de ventilació a l’interior del túnel existent.